Στραπατσάδα με σπανάκι και κοτόπουλο
Αυτή η πράσινη στραπατσάδα με σπανάκι, κοτόπουλο και γραβιέρα είναι νοστιμότατη. Ένα γεύμα εύκολο και χορταστικό, που ετοιμάζεται στο πι και φι.
400 γρ. φιλέτο από στήθος κοτόπουλου, κομμένο σε λεπτές λωρίδες, 40 ml ελαιόλαδο, 500 γρ. φύλλα σπανάκι, πλυμένο και καθαρισμένο (βρίσκουμε έτοιμο, καθαρισμένο σπανάκι σε σακουλάκια στα ψυγεία του τμήματος μαναβικής των σούπερ μάρκετ – εναλλακτικά, χρησιμοποιούμε κατεψυγμένο), 1 μέτριο ξερό κρεμμύδι, ψιλοκομμένο , 1 σκελίδα σκόρδου, λιωμένη, 1 μικρό ματσάκι άνηθος, καθαρισμένος και ψιλοκομμένος, 2 κουτ. σούπας δυόσμος, ψιλοκομμένος , 100 γρ. γραβιέρα, κατά προτίμηση γλυκιά , 4 αυγά, χτυπημένα σε μπολ με 2 κουτ. σούπας κρέμα γάλακτος , χυμός από 1/2 λεμόνι, αλάτι, φρεσκοτριμμένο πιπέρι
Για να φτιάξουμε στραπατσάδα με σπανάκι και κοτόπουλο, αρχικά σε ένα μεγάλο αντικολλητικό τηγάνι και σε δυνατή φωτιά σοτάρουμε το κοτόπουλο με το ελαιόλαδο για 1 λεπτό.Προσθέτουμε το κρεμμύδι και το σκόρδο και σοτάρουμε για άλλο 1 λεπτό. Συνεχίζουμε προσθέτοντας το σπανάκι και ανακατεύοντας μέχρι να μαραθεί. Αν βάλουμε κατεψυγμένο, το ρίχνουμε όπως είναι στο τηγάνι και το σοτάρουμε για 1-2 λεπτά σε δυνατή φωτιά, να βγάλει τα υγρά του.Προσθέτουμε τα αυγά στο τηγάνι και ανακατεύουμε αποσύροντάς το από τη φωτιά, ώστε να μη μας παραψηθούν. Αν όμως θέλουμε τα αυγά μας πιο καλά ψημένα, τότε τα αφήνουμε παραπάνω στο μάτι, μέχρι να πήξουν καλά. Προσθέτουμε τη γραβιέρα, τα μυρωδικά και το λεμόνι. Αλατοπιπερώνουμε και σερβίρουμε τη στραπατσάδα με φρέσκο ψωμί και φέτα.
Αυγά,Κοτόπουλο,Σπανάκι